**ΚΕΝΤΡΟ ΠΡΟΛΗΨΗΣ Π.Ε. ΡΕΘΥΜΝΟΥ**

 **Το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Π.Ε.** ιδρύθηκε τον Ιούλιο του 1997 με τη μορφή Αστικής μη κερδοσκοπικής εταιρεία. Μέλη της είναι οι φορείς της τοπικής αυτοδιοίκησης και σύλλογοι του Νομού. Ο Οργανισμός κατά των Ναρκωτικών (ΟΚΑΝΑ) έχει την οικονομική και την επιστημονική εποπτεία του.

 Το Κ.Π. Ρεθύμνου στελεχώνεται στον επιστημονικό τομέα από προσωπικό εκπαιδευμένο στην πρόληψη και συγκεκριμένα από τρεις ψυχολόγους και μία παιδαγωγό.

 **Σκοπός του Κέντρου Πρόληψης** είναι η ενημέρωση, ευαισθητοποίηση και εκπαίδευση του τοπικού πληθυσμού σε θέματα πρόληψης των εξαρτήσεων και προαγωγής της σωματικής και ψυχικής υγείας. Έχοντας αυτή τη φιλοσοφία, το Κέντρο Πρόληψης Ρεθύμνου απευθύνεται κυρίως σε άτομα που δε σχετίζονται με τη χρήση ουσιών και οργανώνει προγράμματα για την οικογένεια, το σχολείο και την κοινότητα. Παράλληλα, στηρίζει και παραπέμπει στις κατάλληλες θεραπευτικές δομές τα άτομα που εμπλέκονται στην ουσιοεξάρτηση.

Συγκεκριμένα, **για την οικογένεια** διοργανώνει:

* **Ομιλίες και ανοικτές συναντήσεις** με θέματα που ενδιαφέρουν τους γονείς
* **Ομάδες εκπαίδευσης γονέων** με παιδιά βρεφικής, σχολικής και εφηβικής ηλικίας. Οι ομάδες αυτές είναι κλειστές, θεματοκεντρικές, γίνονται με βιωματικό τρόπο και έχουν τρίμηνη διάρκεια.

**Για το σχολείο** πραγματοποιεί:

* **Ομιλίες και ανοιχτές συναντήσεις για εκπαιδευτικούς** **Α/θμιας και Β/θμιας Εκπαίδευσης**
* **Ανοικτές συναντήσεις ευαισθητοποίησης μαθητών** στο χώρο του σχολείου όπου συζητούνται θέματα πρόληψης και προαγωγής της ψυχοκοινωνικής υγείας.
* **Ομάδες εκπαίδευσης μαθητών.** Οι ομάδες αυτές είναι κλειστές, θεματοκεντρικές, γίνονται με βιωματικό τρόπο, έχουν τρίμηνη διάρκεια και πραγματοποιούνται από στελέχη πρόληψης στο χώρο του σχολείου.
* **Ομάδες εκπαίδευσης εκπαιδευτικών.** Οι ομάδες αυτές είναι κλειστές, θεματοκεντρικές, γίνονται με βιωματικό τρόπο και έχουν τρίμηνη διάρκεια.
* **Εκπαιδευτικά Σεμινάρια σε Υλικά πρόληψης και προαγωγής της υγείας**, τα οποία εμπλέκουν εκπαιδευτικούς, μαθητές και γονείς. Στα πλαίσια των προγραμμάτων αυτών το Κέντρο Πρόληψης εκπαιδεύει δασκάλους και καθηγητές, οι οποίοι εφαρμόζουν τα προγράμματα αυτά στον χώρο του σχολείου με την εποπτεία και τη στήριξη του Κέντρου.

**Για τους εφήβους και τους νέους** πραγματοποιούνται

* **Εργαστήρια προσωπικής ανάπτυξης** για νέους ενήλικες. Οι ομάδες αυτές είναι κλειστές, γίνονται με βιωματικό τρόπο και έχουν τρίμηνη διάρκεια.
* **Ομάδες δημιουργικής απασχόλησης** στις οποίες οι νέοι σε συνεργασία με το Κέντρο Πρόληψης σχεδιάζουν και υλοποιούν δράσεις όπως φεστιβάλ graffiti, μουσικές εκδηλώσεις, ραδιοφωνικές εκπομπές και έντυπο υλικό.

**Για την** **κοινότητα** το Κέντρο Πρόληψης σχεδιάζει και υλοποιεί

* **Εκδηλώσεις, ομιλίες και ημερίδες ευαισθητοποίησης** σε θέματα πρόληψης
* **Εκπαιδεύσεις σε ομάδες πληθυσμού που έρχονται σε επαφή με τα παιδιά και τους νέους** (αθλητικοί και πολιτιστικοί σύλλογοι, εθελοντές, πρόσκοποι, αστυνομία, στρατός)
* **Εκδόσεις ενημερωτικών εντύπων**
* **Υποδοχή αιτημάτων βοήθειας** μεστόχο την παροχή ψυχοσυναισθηματικής υποστήριξης και συμβουλευτικής σε άτομα και τις οικογένειες τους.

Όλες οι παραπάνω δράσεις πραγματοποιούνται τόσο στην πόλη, όσο και στην επαρχία του Νομού.

Οι υπηρεσίες του Κέντρου παρέχονται δωρεάν.